Skokvideo: Polisieman op kortafstand doodgeskiet‘n Skermskoot uit die video. Die video volg onderaan die berig. WAARSKUWING: Dié video bevat geweld en is nie geskik vir sensitiewe kykers of kinders nie. Die Noordwes-polisie is warm op die spoor van ŉ groep verdagtes wat Woensdag helder oordag ŉ winkel in Mooinooi beroof en ŉ polisiekonstabel koelbloedig doodgeskiet het toe hulle gevlug het. Die skietvoorval is deur kringtelevisiekameras afgeneem en ŉ kopie daarvan, wat op ŉ selfoon afgeneem is, is kort daarna op sosiale media gedeel waar dit soos ŉ veldbrand versprei het. Kapt. Paul Ramaloko, provinsiale polisiewoordvoerder, het Donderdag aan Maroela Media gesê die voorval het omstreeks 15:00 by ŉ plaaslike winkelsentrum in die dorp plaasgevind. “Die slagoffer, konst. Johannes Mokotedi, en sy kollegas was op roetine-patrollie in die omgewing toe hulle niksvermoedend op die toneel afgekom het,” het Ramaloko gesê. Hy het gesê ŉ groep verdagtes het pas ŉ plaaslike klerewinkel in die sentrum beroof en was besig om te vlug toe hulle Mokotedi en sy kollega in hul amptelike polisievoertuig sien. “Twee van die groep het op Mokotedi losgebrand toe hy wou ondersoek instel. Hy is op ŉ kort afstand in die kop geskiet en is op slag dood. Daarna het die verdagtes weggejaag.” Niemand anders is in die voorval beseer nie. Die verdagtes is steeds soek. “Die polisie is besig om verskeie positiewe leidrade op te volg en hoop om die verdagtes spoedig aan te keer.” Genl.maj. Jacob Tsumane, waarnemende polisiekommissaris van Noordwes, het Donderdag Mokotedi se familie gaan besoek om meegevoel te betuig. “Mokotedi is die eerste polisiebeampte wat vanjaar in die Noordwes-provinsie doodgeskiet is terwyl hy aan diens was. Hy word oorleef deur sy vrou en twee kinders, onderskeidelik ses en agt jaar oud,” het Ramaloko bygevoeg. Die voorval kom te midde van ŉ mediaherrie wat losgebars het nadat drie polisiebeamptes glo ŉ vermeende rower in Krugersdorp koelbloedig doodgeskiet het. Die beamptes het hulself Maandagoggend by die Krugersdorp-polisiestasie oorgegee, nadat beeldmateriaal van kringtelevisiekameras wat deur die Sunday Times bekom is, wyd op sosiale media gedeel is. Die beeldmateriaal wys hoe die vermeende rower, Khulekani Mpanza, op die polisiebeamptes losbrand terwyl hy vlug van ŉ rooftoneel. Die polisie skiet terug en Mpanza word gewond en val op die grond neer. Terwyl hy op die sypaadjie lê tussen ŉ heining en ŉ afleweringsvoertuig, stap ŉ polisiebeampte nader en skop die bloeiende Mpanza. Dan stap die konstabel wat hom glo die eerste keer geskiet het, nader. Hy praat vlugtig met sy kollega voordat hy sy vuurwapen op Mpanza rig en hom oënskynlik koelbloedig doodskiet. Vier polisiebeamptes het Dinsdag in die Krugersdorp-landdroshof verskyn. Een van hulle, Dipuo Chipu, ŉ vrouepolisiebeampte wat van regsverydeling aangekla is, is op borgtog van R5 000 vrygelaat. Die saak teen haar medebeskuldigdes, Titus Mabela, Jason Segole en Puleng Sebetwa, is tot 10 November uitgestel wanneer hulle om borgtog sal aansoek doen. Dié drie word van moord sowel as regsverydeling, aangekla. WAARSKUWING: Dié video bevat geweld en is nie geskik vir sensitiewe kykers of kinders nie. [wpvideo FaxFWzZq]